Watawat ng Bangsamoro

Ang watawat ng Bangsamoro ay ang watawat na kumakatawan sa Rehiyong Awtonomo ng Bangsamoro sa Muslim Mindanao (BARMM), isang rehiyong awtonomo ng Pilipinas.

Kasaysayan

Sa ilalim ng Bangsamoro Organic Law, ang batayang batas ng Rehiyong Awtonomo ng Bangsamoro sa Muslim Mindanao (BARMM) na pumalit sa Rehiyong Awtonomo ng Muslim Mindanao (ARMM) may karapatan magkaroon ang rehiyon ng sariling watawat at sagisag. Nagkaroon din ang ARMM ng sariling watawat. 

Bago pa ang ratipikasyon ng Bangsamoro Organic Law, may tumututol sa pagkakaroon ng sariling watawat ang Bangsamoro. Ayon sa Philippine Constitution Association at ang Kinatawan sa Kapulungan ng Buhay Partylist na si Lito Atienza na labag sa saligang batas ang pagkakaroon ng hiwalay na watawat para sa Bangsamoro. Giniit pa ni Atienza na ang isang hiwalay na watawat ay taliwas sa pambansang pagkakaisa. Bilang tugon, sinasbi ng Tanggapan ng Pampanguluhang Tagapayo sa Prosesong Pangkapayapaan na ang rehiyong Bangsamoro bilang isang katawan ng pambansang pamahalaan ng Pilipinas ay pinahihintulutang magkaroon ng sariling watawat sa ilalim ng Kodigong Pang-watawat at Heraldiko (Batas Republika Blg. 8491).

Noong Pebrero 2019, naglunsad ang Bangsamoro Transition Authority ng isang paligsahan sa pagdidisenyo para sa isang bagong watawat para sa Bangsamoro kasabay sa mga paligsahan para sa isang bagong hymno at sagisag ng rehiyon. Pumili ang Gabinete ng Bangsamoro sa mga isinumitang mga disenyo para sa watawat. Ang pantay-pantay na pagkakatawan sa mga pangkat etniko at tribo ng Bangsamoro ay naging prayoridad sa proseso ng pagpili ng watawat.

Ipinasa ng Parlyamento ng Bangsamoro ang Panukalang Batas sa Parlyamento Blg. 7 ukol sa bagong watawat ng Bangsamoro. Ang panukalang batas ay naipasa sa ikatlo at huling pagbasa noong Agosto 22, 2019 at nailagda bilang batas noong Agosto 28, 2019 ni Punong Ministro Murad Ebrahim bilang Bangsamoro Autonomy Act No. 1. Sa araw rin na iyon, opisyal na itinaas ang watawat sa harap ng BARMM Executive Building.

Pansamantalang ginamit ang watawat ng Rehiyong Awtonomo ng Muslim Mindanao para sa rehiyon bago pa kinilala ang kasalukuyang watawat..

Disenyo
Ang aprubadong disenyo para sa watawat pangrehiyon ng Bangsamoro ay inilalarawan sa Bangsamoro Autonomy Act No. 1. Ito ay may tatlong magkasing-sukat na bahagi na pahalang na kulay lunti, puti, at pula. Ito ay may gintong gasuklay na pinalolooban ang isang gintong tala na may siyam na patulis at mayroon din itong puting kris.

Ang pamantayang sukat ay nasa , o may aspect ratio na 6:11. Ang tiyak na klase ng apat na kulay ay itinakda sa batas ayon sa halagang HEX.

Kumakatawan ang lunti sa mayoridad na populasyong Muslim ng rehiyon, ang puti sa kadalisayan, at pula sa pakikibakang Bangsamoro.

Ang gasuklay ay kumakatawan sa "mga prinsipyo na gumagabay sa Bangsamoro na nakibaka para sa "self-determination"" at ang siyam na patulis ng tala ay kumakatawan sa kasaping pamahalaang lokal ng rehiyon; ang mga lalawigan ng Basilan, Lanao del Sur, Maguindanao, Sulu at Tawi-Tawi, ang Lungsod Cotabato at ang mga 63 barangays sa Cotabato na bahagi ng Bangsamoro. Ang kulay ginto ng gasuklay at tala na nakagitna sa puting bahagi ng watawat ay sumusugnay sa "maliwanag na kinabukasan" para sa rehiyon.

Ang kris ay nakaposisyon sa pinakamababang bahagi ng watawat na may kulay pula. Ang haba ng espada ay 60 porsyento ng kabuoang haba ng watawat. Ang sandata ay kumakatawan sa pagtanggol sa rehiyon at pakikibaka sa "kalupitan, pang-aapi, at paglabag sa katarungan"..

PanukalainLuntiPutiPulaDilaw HEX #009966  #FFFFFF  #FF3333  #FFD700 RGB  0-153-102  255-255-255  255-51-51  255-15-0 CMYK  C100-M0-Y33-K40  C0-M0-Y0-K0 C0-M80-Y80-K0  C0-M16-Y100-K0

Paggamit
Ayon sa Bangsamoro Organic Law, nararapat na ang watawat ng Bangsamoro ay inilalahad kasama pambansang watawat ng Pilipinas.

Alinsunod sa batas, nirarapat na iladlad ang watawat ng Bangsamoro sa lahat ng pampublikong tanggapan, paaralan, kolehiyo, unibersidad, mga korporasyon pamamay-ari at kontrolado ng pamahalaan at iba pang mga ahensiya sa ilalim ng rehiyon Bangsamoro. Maari ding gamitin ito sa mga kaganapang seremonyal at makahulugan kung kinakailangan.

Mga sanggunian

Kategorya:Mga watawat
Kategorya:Bangsamoro